**ARMENIA**

Ani KARAPETYAN

*The European of the Future will change the world by stretching out hand to many people and holding many hands.*

**Ապագայի եվրոպացին՝ իմ պատկերացմամբ**

Հաճախ էինք ազատ ժամանակ ընկերներով կազմակերպում քննարկումներ՝ տարբեր թեմաների շուրջ: Այսօր մեր քննարկման թեման ապագա եվրոպացին է: Խոսում ենք այն մարտահրավերների մասին, որոնց առաջ կանգնած է աշխարհը, փորձում ենք փնտրել դրանց հաղթահարման եղանակներն ու հասկանալ, թե ինչպես կարող է այդ հարցում մեզ օգնել ապագա եվրոպացին:

Հանկարծ դադարում եմ լսել շրջապատիս ձայները, կտրվում եմ աշխարհից ու անբացատրելի ուժի շնորհիվ հայտվում մի վայրում, ուր երբեք նախկինում չէի եղել: Սկզբում կարծում եմ, թե միայնակ եմ, շուրջս ոչինչ ու ոչ ոք չկա: Բայց վարկյաններ անց նկատում եմ մի մարդու, ում նույնպես առաջին անգամ եմ տեսնում:

* Ո՞վ ես դու: Որտե՞ղ ենք մենք: Մի՞թե մոլորվել եմ:

Հարցերիս պատասխանները չեմ լսում: Ո՛չ, ես չեմ խլացել: Պարզապես խորհրդավոր անծանոթն ինձ հետ խոսելու ցանկություն չունի: Ստիպված եմ ինքնուրույն դուրս գալ այս լաբիրինթից:

Շարժվում եմ առաջ ու նկատում, որ նա նույնպես քայլում է ինձ հետ: Գուցե ինձ նման մոլորվե՞լ է: Իսկ եթե նա այն ապագա եվրոպացի՞ն է, ում մասին խոսում էինք քիչ առաջ: Բայց իմ պատկերացումներում նա այսպիսին չէր: Վերջապես գտա առաջին հարցի պատասխանը: Ես Եվրոպայում եմ, իսկ նա այսօրվա եվրոպացին է, որը պատրաստվում է մեկնել ապագա, և ես նրա հետ խոսելու, խորհուրդներ, հարցեր տալու հնարավորություն ունեմ:

Մի քանի քայլ անց, նա մատնացույց է անում Եվրախորհրդի շենքը: Իմ նոր բարեկամը հպարտությամբ նայում է ինձ ու կարծես ցանկանում է ասել. §Տե՛ս, թե Եվրոպան ժողովրդավարության հաստատման, մարդու իրավունքների պաշտպանության համար ինչպիսի կառույցներ է ստեղծել: Տե՛ս, թե որքան կայացած, երջանիկ ու ազատ են մեր պետությունները: Շատ երկրներ երազում են այն արժեքների մասին, որոնք ունենք մենք¦:

* Համաձայն եմ, - պատասխանում եմ չհնչած խոսքերին, - Եվրոպան ազատ է, նաև՝ երջանիկ, բայց ցավոք՝ այն այսօր այդքան էլ միասնական չէ: Դրա վկայությունը Եվրամիությունից Մեծ Բրիտանիայի դուրս գալու գործընթացը երկարատև գործընթացն է, որը դեռևս հանգուցալուծում չի ստացել եվրոպական մի շարք երկրների միջև առկա անհամաձայնություններն են և այլն: Այս երկրներն այլևս հետաքրքրված չեն միմյանցով:
* Իսկ ի՞նչը կարող է Եվրոպական դարձնել ավելի միասնական,-հարցրեց եվրոպացին:

Այս հարցից հետո հասկացա, որ «զրուցակիցս» ամենևին էլ լուռ չէ: Պարզապես իմ խոսքերին պատասխանում է հայացքով:

-Գուցե այժմ իմ ու քո շփո՞ւմն է Եվրոպան դարձնում ավելի միասնական,- շարունակում եմ ես,-բացի այդ՝ կարծում եմ, որ Եվրոպային անհրաժեշտ է համախմբվել ինչ-որ համընդհանուր նպատակի, օրինակ՝ մշակույթի, էկոլոգիական խնդիրների լուծման և այլ հարցերի շուրջ, որոնք կլինեն մարդասիրական, անվնաս, շահավետ բոլորի համար: Միասնականության շնորհիվ տարածաշրջանը կդառնա ավելի կայուն, անվտանգ, հզոր, բնակչությունն ու հասարակությունն էլ՝ պաշտպանված:

-Մի՞թե այժմ մեր հասարակությունը պաշտպանված չէ: Ինչպե՞ս կարող է նման խնդիր ունենալ Եվրոպան:

Կարծես վերջին արտահայտությունս անակնկալի բերեց անծանոթ բարեկամիս:

-Եվրոպական բոլոր պետություններում, առաջին հայացքից, գերակա է մարդու իրավունքների պաշտպանությունը,- փորձում եմ պարզաբանել ես,-սակայն այս կանոնը շրջանցում է հարյուր հազարավոր էմիգրանտների, որոնք դժվարությամբ հասնում են Եվրոպա, և հաճախ տառապանքներով լի կյանքից, հայրենիքի, տան կորստից հետո օգնություն ստանալու վերջին ակնկալիքը վերածվում է կյանքի ոչ պակաս ողբերգական շարունակության: Եվրոպական մի շարք պետություններ ձեռնարկում են քայլեր, որոնք կարգելեն էմիգրանտների մուտքն իրենց երկիր: Այստեղ հայտնված մի շարք անչափահաս էմիգրանտներ էլ, անուշադրության ու անտարբերության պայմաններում, անհետ կորչում են: Ամենայն հավանականությամբ, նրանք օգտագործվում են թրաֆիքինգի, օրգանների վաճառքի և այլ հանցավոր գործողությունների համար:

-Բայց էմիգրանտների հայտնվելուց հետո Եվրոպայում հանցագործությունների թիվն աճել է,-պատասխանում է ներկայի և ապագայի ճամփաբաժանին կանգնած եվրոպացին:

-Ցավալի է, որ այս պատճառաբանության ներքո, ՄԻԵԴ-ի նման մարդու իրավունքների պաշտպանությամբ զբաղվող բարձրագույն կառույց ունեցող Եվրոպայում անխնա ոտնահարվում են նույն մարդու իրավունքները: Չե՞ս կարծում, որ էմիգրանտների համար կենսական պայմաններ ստեղծելու, նրանց աշխատանքով, ապաստանով ապահովելու դեպքում այդ խնդիրը կլուծվի:

Կարծես նա համաձայն է ինձ հետ: Տեսնում եմ, թե ինչպես է նրա հայացքն աստիճանաբար փոխվում: Այնպիսի տպավորություն է, որ առաջին անգամ սկսում է մտահոգվել իր շուրջն ապրող մարդկանց խնդիրներով: Աչքերի մեջ կյանքի նշույլներ են նկատվում: Սառը հայացքը կոտրվում է թույլ ջերմությամբ: Նա իսկապես ցանկանում է տեղափոխվել ապագա՝ ինքնակատարելագործումից հետո: Իսկ ես շարունակում եմ խոսել.

* Միասնական դառնալուց հետո Եվրոպան կարող է օգնել աշխարհին բռնության դեմ պայքարելու հարցում: Հիշում ե՞ս Բուդապեշտում հայազգի սպա Գուրգեն Մարգարյանի դաժան սպանությունը: Հանցագործ Ռամիլ Սաֆարովին, ցմահ ազատազրկման դատապարտելուց վեց տարի անց, Հունգարիան հանձնեց Ադրբեջանին, ուր հանցագործի հերոսացումից բացի ալյ քայլ չէր էլ ակնկալվում: Քո սառը հայացքն ինձ հուշում է, որ այս մասին չես լսել: Գուցե դու տեղյակ չես հայոց ցեղասպանությունի՞ց: Տեղյակ չես, որովհետև եվրոպական մի շարք պետություններ 1915 թվականին Օսմանյան Թուրքիայում տեղի ունեցածը չեն ճանաչել որպես ցեղասպանություն: Աշխարհը չի տեսել ցեղասպանության դատապարտման գործընթացը, հետևաբար այսօր էլ ապահովագրված չէ նոր ցեղասպանություններից, որոնք տեղի են ունենում երկրագնդի տարբեր խոցելի կետերում և հաճախ չեն արժանանում անգամ բանավոր դատապարտման: Այսօր, երբ դու անհոգ նստած ես այստեղ, գուցե ինչ-որ մեկը սպասում է քո ու քեզ նման շատ եվրոպացիների օգնությանը, որովհոտև ցանկանում է ապրել, որովհետև դու կարող ես կանխել նոր ոճրագործություններ:

Խոսքս իմ փոխարեն ավարտեց հեռվում նկատվող հրդեհը: Շտապեցինք առաջ ու հայտնվեցինք Փարիզում:

- Այրվո՜ւմ է, այրվո՜ւմ,-աղաղակում է Փարիզը: Բայց սա հրդեհ չէ: Աստվածամոր տաճարն այրվում էր Հյուգոյի վեպում: Իսկ այժմ Եվրոպայի կենտրոնում գոյացած ծուխը վեր է բարձրացնում ու չքացնում եվրոպացիների անտարբերությունն ու աշխարհը պառակտող սառնասրտությունը: Օրեր առաջ, «Դեղին ժիլետներ» շարժման ժամանակ ցուցափեղկեր, դռներ, մշակութային կոթողներ ջարդուփշուր անող ֆրանսիացիներն այժմ սգում են մշակութային հսկայի հնարավոր կորուստը: Տեսնում եմ ոչ միայն համախմբված Եվրոպա, այլ՝ աշխարհ: Բարեկամս ծնկի է իջնում, ազատություն տալիս կողպված արցունքներին ու սկսում աղոթել: Նայում եմ նրան ու հասկանում, որ ողբերգության շուրջ համախմբված եվրոպացիները վաղը կարող են նույնն անել հանուն նոր արժեք ստեղծելու, հանուն խաղաղության, հանուն պաշտպանված հասարակության:

- Ես գնում եմ,-վերջապես սկսեց խոսել եվրոպացին,- գնում եմ ապագա՝ թողնելով ետևում բոլոր թերություններս, տանելով ինձ հետ սեր, ջերմություն, աշխարհը փոխելու պատրաստակամություն:

- Դու կարող ես օգնության ձեռք մեկնել խնդիրների տակ կքած պետություններին՝ անհատույց, առանց հետին մտքի, այդ օգնության մեջ անձնական շահեր չփնտրելով: Կարող ես դուրս գալ քո սահմաններից, տարածել արևմտյան քաղաքականությունը ողջ աշխարհով, քո երկրի օրինակով աշխարհին մատուցել ժողովրդավարության բանաձևը, ունենալ քաղաքական կամք՝ աշխարհին արատավոր երևույթներից՝ ահաբեկչական գործողություններից, դրանք կազմակերպող խմբավորումներից, պատերազմներից ազատատելու համար…

Այս խոսքերով հրաժեշտ եմ տալիս ապագա եվրոպացուն, վերադառնում իրականություն ու նկատում, որ ընկերներիս խոսքը մեր զրույցի տրամաբանական շարունակությունն ու ամփոփումն է. ապագա եվրոպացու շնորհիվ մարդու իրավունքներն ավելի պաշտպանված կլինեն: Փախստականները, Եվրոպայից բավարար աջակցություն ստանալով, կվերադառնան տուն, կվերականգնեն իրենց հայրենիքը՝ աշխարհը դարձնելով ավելի բարակեցիկ: Զգալիորեն կնվազի սովից, համաճարակներից մահացողների թիվը և աշխարհը կդառնա ավելի առողջ: Կնվազեն պատերազմերը, ահաբեկչությունները, ու աշխարհը կդառնա ավելի խաղաղ: Եվ ապագա եվրոպացին ձեռք մեկնելով շատերին ու բռնելով շատ ձեռքեր, կփոխի աշխարհը:

Ապագա եվրոպացին անհետացավ կապույտ մշուշում՝ թողնելով մի կարևոր ու շատ ծանոթ հաղորդագրություն. «…Արևելյան կողմն աշխարհի, արևմտյան կողմն աշխարհի, հյուսիսային կողմն աշխարհի, հարավային կողմն աշխարհի ՄԱՐԴԵՐԳՈՒԹՅՈՒՆ թող ըլլա…»